b'\n_START_ARTICLE_\nSkolebibliotek\n_START_SECTION_\nDanske forhold\n_START_PARAGRAPH_\nEt skolebibliotek indeholder \xe2\x80\x9dsamlinger der omfatter de af skolens undervisningsmidler, der katalogiseres efter samme systemer, som anvendes af folkebibliotekerne. I samlingerne indg\xc3\xa5r skolens b\xc3\xb8ger m.m., audio-visuelle materialer, undervisningsmidler i elektronisk form, interaktive medier og andre biblioteksegnede materialer.\xe2\x80\x9d (Bekendtg\xc3\xb8relse nr. 174 af 13. marts 1995 om skolebiblioteker i folkeskolen)\n_START_SECTION_\nHistorisk rids\n_START_PARAGRAPH_\nSkolebibliotekerne er udviklet j\xc3\xa6vnsides med folkebibliotekerne. Grundlaget for dem begge var Skoleloven af 1814, der bestemte, at alle b\xc3\xb8rn skulle undervises efter n\xc3\xa6rmere regler. Denne lov bevirkede, at der kom skoler i alle sogne, og at analfabetismen midt i 1800-tallet var en saga blot. Langsomt begyndte lokale bogsamlinger henvendt til voksne, til voksne og b\xc3\xb8rn og til b\xc3\xb8rn alene at dukke op._NEWLINE_En del af skolerne havde fra sidst i 1800-tallet et bogskab med omhyggeligt udvalgte b\xc3\xb8ger til b\xc3\xb8rns opbyggelige l\xc3\xa6sning. Der sneg sig hist og her \xe2\x80\x9dmorskabsl\xc3\xa6sning\xe2\x80\x9d ind i samlingen, som f.eks. b\xc3\xb8ger af Jules Verne, Carit Etlar (G\xc3\xb8ngeh\xc3\xb8vdingen), B.S. Ingemanns historiske romaner og lignende. P\xc3\xa5 de fleste landsbyskoler og mange byskoler blev dette magre udbud f\xc3\xb8rst \xc3\xa6ndret efter 1958 fordi en ny skolelov dette \xc3\xa5r anbefalede at alle skoler etablerede et skolebibliotek. Derefter gik det til geng\xc3\xa6ld hurtigt._NEWLINE_Snart fandt film, spoleb\xc3\xa5nd, LP-plader, dias, transparenter, kassetteb\xc3\xa5nd, andre visuelle materialer, genstande af forskellig art, videob\xc3\xa5nd osv. deres vej ind i samlingerne. En overgang i 1980\xe2\x80\x99erne talte man nogle steder om et mediatek i stedet for et skolebibliotek, og i 1995 lanceredes betegnelsen \xe2\x80\x9dP\xc3\xa6dagogisk servicecenter\xe2\x80\x9d s\xc3\xa5gar i ministeriets bekendtg\xc3\xb8relse. Siden da er stadig flere medier og metoder blevet tilg\xc3\xa6ngelige, computere, mobiltelefoner, MP3-afspillere, digitale kameraer og videokameraer og de indg\xc3\xa5r alle p\xc3\xa5 hver sin m\xc3\xa5de i skolebibliotekets tilbud til l\xc3\xa6rere og elever._NEWLINE_I 2005 \xc3\xb8nsker Danmarks Skolebibliotekarforening, at man skal opfatte skolebiblioteket som skolens p\xc3\xa6dagogiske udviklingscenter, for dermed at pointere, at det bl.a. er derfra, der banes nye veje i folkeskolens p\xc3\xa6dagogiske t\xc3\xa6nkning. Officielt hedder institutionen dog stadig \xe2\x80\x9dskolebibliotek\xe2\x80\x9d.'